যুবভারতীকাণ্ডে ধৃত শতদ্রু দত্তকে ১৪ দিনের পুলিশ হেফাজত দিল আদালত

কলকাতা: লিওনেল মেসির (Lionel Messi) কলকাতা (Kolkata) সফর ঘিরে যুবভারতী ক্রীড়াঙ্গনে (Yuva Bharti) ঘটে যাওয়া তুমুল বিশৃঙ্খলার মামলায় বড় নির্দেশ দিল আদালত। মূল আয়োজক শতদ্রু দত্তকে (Shatadru Dutta) ১৪ দিনের পুলিশ হেফাজতের নির্দেশ দিয়েছে বিধাননগর আদালত। স্বতঃপ্রণোদিত মামলায় রবিবার তাঁকে আদালতে পেশ করা হয়।

মেসির কলকাতা সফরের সময় যুবভারতী কার্যত রণক্ষেত্রে পরিণত হয়। ব্যাপক ভাঙচুর, অশান্তি ও হিংসার ছবি সামনে আসে। পরিস্থিতি হাতের বাইরে যেতেই বিধাননগর কমিশনারেট দ্রুত কড়া পদক্ষেপ করে। একাধিক ধারায় স্বতঃপ্রণোদিত মামলা রুজু করে তদন্ত শুরু করে পুলিশ।

আরও পড়ুন: মুম্বইয়ের ওয়াংখেড়ে স্টেডিয়ামে লিওনেল মেসি

মেসিকে কলকাতায় আনার মূল আয়োজনের দায়িত্বে ছিলেন শতদ্রু দত্ত। ঘটনার পর তাঁকে কলকাতা বিমানবন্দর থেকে গ্রেফতার করা হয়। এরপর রবিবার বিধাননগর মহকুমা আদালতে তোলা হলে শুনানি শেষে আদালত ১৪ দিনের পুলিশ হেফাজতের নির্দেশ দেয়।

পুলিশ সূত্রে জানা গেছে, বিধাননগর উত্তর থানায় স্বতঃপ্রণোদিত মামলা দায়ের করা হয়েছে। অশান্তি সৃষ্টি, ভাঙচুর, হিংসা ছড়ানো, নাশকতামূলক কার্যকলাপ এবং জননিরাপত্তা বিঘ্নিত করার অভিযোগে ভারতীয় দণ্ডবিধির একাধিক ধারায় মামলা রুজু হয়েছে। এই সব ধারায় বিস্তারিত তদন্ত চালানো হচ্ছে।

শনিবার লিওনেল মেসি শহরে পা রাখেন। যুবভারতীতে শুধু কলকাতা নয়, রাজ্যের বিভিন্ন জেলা এবং দেশের অন্যান্য রাজ্য থেকেও বিপুল সংখ্যক দর্শক হাজির ছিলেন। তবে মেসি মাঠে প্রবেশের কিছুক্ষণের মধ্যেই পরিস্থিতি বদলে যায়। দর্শকদের অভিযোগ, দীর্ঘ সময় গ্যালারি থেকে মেসিকে দেখা যায়নি। ক্ষোভ জমতে জমতে একসময় বোতল ছোড়া শুরু হয়। পরিস্থিতি উত্তপ্ত হয়ে ওঠায় মেসি ও তাঁর সঙ্গে থাকা ব্যক্তিরা দ্রুত মাঠ ছেড়ে চলে যান। এরপরই যুবভারতী জুড়ে চরম বিশৃঙ্খলা ছড়িয়ে পড়ে। সেই ঘটনার তদন্তে এবার ১৪ দিনের পুলিশ হেফাজতে গেলেন মূল আয়োজক শতদ্রু দত্ত। তদন্তে কী তথ্য সামনে আসে, সেদিকেই নজর রাজ্যজুড়ে।